Udtalelse afgivet af Det Rådgivende Udvalg for Kontrol med Fusioner og Virksomhedsovertagelser på dets 102. møde den 19. oktober 2001 om et beslutningsudkast i sag COMP/M.2416 - Tetra Laval/Sidel

(2004/C 39/03)

(EØS-relevant tekst)

1. Det rådgivende udvalg er enigt med Kommissionen i, at den anmeldte transaktion er en fusion efter fusionsforordningens artikel 3, stk. 1, litra b), og EØS-aftalens artikel 57.

2. Det rådgivende udvalg er enigt med Kommissionen i, at den anmeldte transaktion har fællesskabsdimension som defineret i fusionsforordningens artikel 1, stk. 2.

3. Et flertal i det rådgivende udvalg er enigt med Kommissionen i, at PET og kartonemballeringssystemer hører til adskilte, men tæt forbundne markeder. Et mindretal er uenigt heri.

4. Et flertal i det rådgivende udvalg er enigt med Kommissionen i, at markedet for udstyr (kartonmaskiner eller PET-maskiner) bør inddeles i a) aseptiske og b) ikke-aseptiske emballeringssystemer og endvidere efter anvendelse, især følsomme produkter. Et mindretal er uenigt heri.

5. Et flertal i det rådgivende udvalg er enigt med Kommissionen i, at der inden for PET-emballeringssektoren er nedenstående relevante produktmarkeder:

- SBM-maskiner med lille kapacitet

- SBM-maskiner med stor kapacitet

- teknologibarrierer, herunder flerlags, plasma, barrierecoating, etlags

- aseptiske påfyldningsmaskiner til PET-flasker

- ikke-aseptiske påfyldningsmaskiner til PET-flasker

- PET-præforme inddelt i standard- og barriere-præforme.

6. Det rådgivende udvalg er enigt med Kommissionen i, at der inden for kartonemballeringssektoren er følgende relevante produktmarkeder:

- aseptiske kartonemballeringsmaskiner

- aseptisk karton

- ikke-aseptiske kartonemballeringsmaskiner

- ikke-aseptisk karton.

7. Det rådgivende udvalg er enigt med Kommissionen i, at det relevante geografiske marked for alle ovennævnte produktmarkeder er EØS.

8. Det rådgivende udvalg er enigt med Kommissionen i, at der med den anmeldte transaktion skabes en dominerende stilling på markedet for PET-emballeringsudstyr, især SBM-maskiner, der anvendes til følsomme produktafsnit i EØS.

9. Det rådgivende udvalg er enigt med Kommissionen i, at den anmeldte transaktion styrker en dominerende stilling inden for aseptisk kartonemballeringsudstyr og aseptisk karton inden for EØS.

10. Et mindretal i det rådgivende udvalg ønsker imidlertid at anføre, at det fortsat nærer tvivl om, at der er tilstrækkeligt belæg for "løftestangsteorien".

11. Et flertal i det rådgivende udvalg er enigt med Kommissionen i, at de tilsagn, som parterne afgav den 9. oktober 2001, ikke fjerner alle de konkurrenceproblemer, som den anmeldte fusion rejser som beskrevet ovenfor og i beslutningsudkastet.

12. Et mindretal er uenigt heri, fordi det var af den opfattelse, at de to afhændelsestilsagn fjerner alle konkurrenceproblemerne ved den anmeldte transaktion som angivet ovenfor og i beslutningsudkastet.

13. Et flertal i det rådgivende udvalg er enigt med Kommissionen i, at den anmeldte transaktion må erklæres uforenelig med fællesmarkedet og EØS-aftalen. Et mindretal er uenigt heri.

14. Det rådgivende udvalg anmoder Kommissionen om at tage hensyn til de bemærkninger og kommentarer, det har fremsat på mødet og henstiller til, at udtalelsen offentliggøres i Den Europæiske Unions Tidende.